CPNมาร์จินเพิ่มเงินทุนสะพัดปี’55
CPN ลั่นปี 2555 กวาดมาร์จินเกือบ 50%
31 ส.ค. 2554

CPN ลั่นปี 2555 กวาดมาร์จินเกือบ 50% 
จากเพิ่มค่าเช่า ให้ส่วนลดน้อยลง ควบคุมต้นทุน เล็งขายทรัพย์สินเข้ากองทุน ใช้งบลงทุน 5 ปี 5 หมื่นล้าน
นายนริศ เชยกลิ่น รองกรรมการผู้จัดการใหญ่ สายงานการเงินและบัญชี บริษัท เซ็นทรัลพัฒนา (CPN) เปิดเผยว่า นับตั้งแต่ไตรมาส 4 ปีนี้เป็นต้นไป อัตรากำไรขั้นต้น (มาร์จิน) ของบริษัทจะเพิ่มขึ้นสู่ระดับ 40% และในปี 2555 มาร์จินจะขึ้นไปอยู่ที่เกือบ 50% ซึ่งใกล้เคียงปี 2552 ได้
ทั้งนี้ สาเหตุที่มาร์จินเพิ่มขึ้นเรื่อยๆ เนื่องจากบริษัทให้ส่วนลดกับผู้เช่าพื้นที่น้อยลง และมีการปรับขึ้นค่าเช่า อีกทั้งกลางปีหน้าบริษัทจะนำระบบตรวจสอบควบคุมต้นทุนการบริหารภายในมาใช้
สำหรับแผนการลงทุน 5 ปี (2554-2558) บริษัทตั้งงบไว้ทั้งหมด 5 หมื่นล้านบาท เพื่อใช้พัฒนาศูนย์การค้าใหม่ รวมถึงงบเข้าซื้อกิจการที่กำลังเจรจาอยู่ 1 แห่ง โดยใช้เงินกู้จากสถาบันการเงินและส่วนของทุนบริษัทอย่างละ 2.5 หมื่นล้านบาท 
นอกจากนั้น บริษัทมีแผนนำสินทรัพย์ที่ไม่ใช่ธุรกิจหลัก เช่น อาคารสำนักงาน 1 แห่ง และโรงแรม 2 แห่ง ออกมาขายเข้ากองทุน คาดว่าจะได้เงินเกือบ 1 หมื่นล้านบาท ขณะที่ปีหน้ามีแผนขายศูนย์การค้าเซ็นทรัล เชียงใหม่ เข้ากองทุนรวมสิทธิการเช่าอสังหาริมทรัพย์ CPN รีเทล โกรท ที่เลื่อนมาจากปีนี้ 
“บริษัทขายสินทรัพย์และการขึ้นค่าเช่าพื้นที่ ทำให้อัตราหนี้สินต่อทุน (ดี/อี) ปีหน้าลดลงเหลือไม่เกิน 1 เท่า จากปัจจุบันอยู่ที่ 1.2 เท่า มีเงินกู้สถาบันการเงินทั้งหมด 2.1 หมื่นล้านบาท ส่วนใหญ่เป็นเงินกู้ระยะยาวที่มีดอกเบี้ยคงที่ที่ระดับ 4.3%” นายนริศ กล่าว